Saglasno članu 54 stav 1 tačka 29 Statuta Glavnog grada („Službeni list Crne Gore- opštinski propisi“, br 8/19 i 20/21) Skupština Glavnog grada Podgorice, na sjednici održanoj dana 19. maja 2022. godine, razmatrala je Izvještaj o radu Javne ustanove Muzeji i galerije Podgorice za 2021.godinu i na osnovu člana 124 Poslovnika Skupštine Glavnog grada („Službeni list Crne Gore – opštinski propisi“, br 31/19, 16/20 i 43/20), donijela sljedeće

**OCJENE I ZAKLJUČAK**

**OCJENE**

Javna ustanova Muzeji i galerije Podgorice, tokom 2021. godine realizovala je aktivnosti planirane programom . Osnovna funkcija muzejskih djelatnosti ostvarena je kroz redovne aktivnosti iz oblasti likovne umjetnosti i kulturne baštine.

Glavni grad Podgorica je i u uslovima pandemije opredijelio finansijska sredstva koja su bila neophodna za poboljšanje muzejske infrastrukture, kako bi danas imali moderne i atraktivne, dobro opremljene izlagačke prostore.

Muzejske djelatnosti u oblasti kulturne baštine ostvarene su kroz poslove zaštite, valorizacije, prezentacije i promocije kulturnog nasljeđa. Uprkos pandemiji, nastavljena je komunikacija sa muzejskom publikom, aktivirani su i novi modeli prezentacije - predstavljanje programa putem društvenih mreža i u formi virtuelnih prezentacija. Postavke su u kontinuitetu realizovane u Modernoj galeriji i Galeriji “Risto Stijović”. Realizovane su izložbe crnogorskih umjetnika savremene scene : Milijane Vujović, Katarine Zlajić, Marka Čakalovića,Tijane Gordić, Ivane Radovanović, Magdalene Pavlović, Krsta Andrijaševića, Bojana Radojčića, Milene Jovićević.

U Sektoru za zaštitu kulturnih dobara sprovodile su se mjere preventivne mjere zaštite i konzervatorske mjere u dijelu saniranja i konzervatorskog tretiranja muzejskih predmeta, izrada konzervatorskih projekata (Konzervatorski projekat sanacije *Spomenika palim borcima i žrtvama iz Bratonožića u Balkanskim, Prvom i Drugom Svjetskom ratu,* postavljen 1978. godine, na Pelevom Brijegu,autora Časlava Božovića, arhitekte i Luke Tomanovića,akademskog vajara), zatim sanacija spomenika i spomen-obilježja, konzervatorski nadzor i konzervatorska istraživanja**.**

Zaposleni iz Muzeja učestvovali su tokom arheološkog istraživanja Mališine pećine- Pljevlja.

U okviru izdavačke djelatnosti iz štampe je izašao zbornik radova *Nova antička Duklja.*

U okviru vanprogramskih aktivnosti realizovane su izložbe: Women about women, Missing stories, Izložba Srđana Vukčevića, Luke Lagatora, Svetlane Kane Radević, izložba fotografija Evolucija, izložba plakata Tolerancija, The Future of Living, izložba Između fašizma i antifašizma.

U 2021. godini izvedeni su investicioni radovi na fasadi glavne zgrade, završeni radovi na adaptaciji galerije Art, radovi na uređenju prijemnice i suvenirnice, II faza, zanatski radovi u depoima, opremanje enterijera pomoćnog objekta Galerije Risto Stijović.

U realizaciji programskih aktivnosti u kontinuitetu se odvijala saradnja i komunikacija sa Glavnim gradom i institucijama lokalne samouprave. Saradnja je realizovana tokom godine i sa Ministarstvom prosvjete, nauke, kulture i sporta i Narodnim muzejom, ambasadama u Podgorici.

Kroz četiri sektora: Muzej grada i Muzej Marka Miljanova, sektor Moderna galerija, Galerija “Risto Stijović” i Galerija Art, sektor za zaštitu kulturnih dobara i sektor za opšte, pravne, administrativno-tehničke i finansijske poslove, u Ustanovi je u 2021. godini bilo 40 zaposlenih.

Ustanova je ostvarila Finansijski plan, za 2021. godinu, u iznosu od 93,15 %. Ustanova je, u 2021.godini, ostvarila sopstveni prihod od 484,20 eura, a sredstva donacija iznosila su 19.965,00 eura.

Polazeći od iznijetih ocjena, Skupština Glavnog grada – Podgorice donosi sljedeći –

**ZAKLJUČAK**

1. Usvaja se Izvještaj o radu Javne ustanove Muzeji i galerije Podgorice za 2021. godinu.

Broj: 02-016/22-307

Podgorica, 19. maj 2022. godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE**

**Dr Đorđe SUHIH**